正覺寺
作者：謝逸
朝代：宋

paragraphs: 避暑訪禪客，頃作城南遨。
秋風颯然來，草木鳴蕭騷。
復起水東興，兩槳摇輕舫。
何處可盤礴，有寺臨江皋。
門戶頗幽邃，野徑深蓬蒿。
升堂脫冠坐，洗盞傾濁醪。
初筵談名理，清言洗塵勞。
徐徐雜詼諧，坦率真吾曹。
尚餘清凈業，詩成漫揮毫。
人生一瞬間，逝水行滔滔。
歸與不秉燭，樓頭霜月高。